《琴旨》
宋代·舒岳祥

重露洗丛菊。长宇流哀鸿。
瞽月入九地，哑木号太空。
老翁中夜入，清坐寻丝桐。
两片乾死木，和合藏深衷。
七弦说妙义，十指扬春风。
自古知音者，舜文周孔公。
四圣洗忧患，琴与易道通。
舜处嚚傲厄，文居君臣穷。
二叔流谗言，陈蔡靡所容。
物外有变逆，圣道当正中。
感此悟琴旨，瞭然古人胸。
置琴且勿弹，待我读易终。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。